02/06/2020 schedule15:38
#առեւտուր #ՀՀ ոստիկանություն #կորոնավիրուս
Այս պահին ծայրահեղ լարված իրավիճակ ու վիճաբանություն է Արմավիրի մարզի «Մեյմանդար»-ի շուկայում: Պարետի որոշմամբ՝ շուկան այսօր չէր աշխատելու, բայց գյուղմթերք վաճառողները ընդդիմացել ու աղմուկ-աղաղակով ոստիկաններին թույլ չեն տալիս գործողություն կատարել:
Շուկան 24 ժամով փակվելու է ախտահանման նպատակով, իսկ առեւտրականները նշում են, որ այդ 24 ժամը իրենց տնտեսությանը հսկայական վնաս կարող է պատճառել, ոմանց էլ՝ զրկել օվա հացի փողից: Նրանց կարծիքով՝ առանց փակելու էլ կարելի էր ախտահանել, մարդկանց էլ փողոց չշպրտել:
«Երկու ուսանող ունեմ, եկել եմ էստեղ ու իմ երկու ուսանողներին փրկել եմ: Ինչի՞ համար է փակում»,- լացակումած ասում է տարեց մի պապիկ, որն արդեն երկու տարի է՝ իր ապրանքն այդ շուկայում է վաճառում: Մարդիկ նշում են, որ միլիոններով գազի գումար են տվել, վարկեր ունեն, իրենց համար ամեն մի ժամն է ճակատագրական: Այսօր ապրանքը տեղ են հասցրել, թույլ չեն տալիս վաճառել, չգիտեն՝ դա ինչ անել. «Ի՞նչ անենք, թափե՞նք ապրանքը, թափենք, գնանք մեռնե՞նք»:
Նշեցին, որ տարբերակ կա շուկան ախտահանելու: Հնարավոր է կեսը տեղափոխել մի կողմ, ախտահանել, ապրանքը տեղափոխել այդտեղ, ապա՝ մյուս կեսը, որ մարդիկ այդքան մթերքը ստիպված չլինեն թափել, քանի որ մի քանի ժամ էլ եթե չվաճառեն, ապա այն արդեն պիտանի չի լինի:
«300 կգ վարունգը քաղած, հայաթում թափված է, չեմ կարողանում գնալ բերել: Վարկով եմ դա արել, հիմա վաղը կզանգեն կասեն՝ վարկի տոկոսը մուծի, երեխեքիդ ուսման վարձը մուծի, ինչո՞վ, եթե թույլ չեն տալիս մեր հալալ քրտինքով ապրենք»,- ասաց առեւտրական տղամարդկանցից մեկը: Նրանք բողոքում են, թե ինչո՞ւ է հենց մայիսի 30-ին որոշվել, որ կորոնավիրուս կա այդ շրջանում: «Տվյալ մարդը, որն ասել է՝ 24 ժամով շուկան փակեք, ապրանքիս փողը տալո՞ւ է»,- բղավում էր առեւտրականներից մեկը:
Հիշեցնենք՝ ՀՀ սննդամթերքի անվտանգության տեսչական մարմնի աշխատակիցները մայիսի 30-ին մշտադիտարկում էին անցկացրել հանրապետության գյուղատնտեսական բոլոր շուկաներում: Շուկաներից մի քանիսում հայնաբերվել էին խախտումներ, որոնց թվում նաեւ Արմավիրի մարզի «Մեյմանդար» շուկայում:
Խախտումները հիմնականում եղել էին հետևյալ բնույթի՝ աշխատակիցները, ինչպես նաեւ շուկաներում մթերք վաճառողները, չէին կրել ձեռնոցներ, դիմակներ չէին կրել կամ կրել էին ոչ ճիշտ, չէին ջերմաչափել հաճախորդներին, չէին վարել ջերմաչափման եւ ախտահանման մատյաններ։ Արձանագրվել էին նաև սանիտարահիգիենիկ այլ նորմերի խախտումներ։
Խախտումների մասին արձանագրությունները ներկայացվել էին պարետատուն, որն էլ կայացրել է վերոնշյալ որոշումը:
Ավելի ուշ վաճառողներին մոտեցավ Արմավիրի մարզի ոստիկանապետ Արամ Հովհաննիսյանը եւ հայտարարեց, որ շուկան այսօր կաշխատի, սակայն վաղը առավոտյան՝ ժամը 10:00-ից մինչեւ հաջորդ օրվա նույն ժամը, այն փակ է լինելու: Պարետի որոշմամբ՝ շուկան ախտահանվելու է: Սակայն ոստիկանապետի այս հայտարարությունն ավելի նյարդայնացրեց առեւտարականներին, ու նրանք սկսեցին գոռգոռալ եւ չլսել ոչ մեկին: «Շուկան չի փակվելու, ծախելու ենք մեր ապրանքն ու ոչ մեկին չենք լսելու»,- բղավում են նրանք ու ծափահարում՝ ի նշան միահամուռ պայքարի:
«Ժողովուրդ ջան, դրանից լավ տարբերակ չի կարող լինել, պարետը ընդառաջ է գնացել ձեզ: Հիմա անցեք ձեր աշխատանքին: Ոստիկանությունը բոլոր մուտքերը փակելու է, որ նոր ապրանք չմտնի շուկա»,- ասաց մարզի ոստիկանապետ Արամ Հովհաննիսյանը:
ՀԳ. ՀՀ վարչապետ Նիկոլ Փաշինյանի խոսնակ Մանե Գեւորգյանը ՀԺ-ին հայտնեց, որ այս պահին պարետի որոշմամբ՝ 24 ժամով փակվելու է միայն «Մեյմանդարի» շուկան: Մեր հարցին, թե «Մալաթիայի» շուկայում էլ էր խախտումներ արձանագրվելու, այն աշատելո՞ւ է, խոսնակը նկատեց՝ մնացածի մասով դեռ որոշում չկա:
27/11/2019schedule18:05
06/06/2020schedule23:07